Vrou vas oor vuishouFoto: SAPD/Facebook ŉ Vrou van Heidelberg in Gauteng is in hegtenis geneem nadat sy glo ŉ polisiebeampte met ŉ vuis in die gesig geslaan het. Kapt. Thivhulawi Tshilate, woordvoerder van die polisie, het gesê die 47-jarige vrou is in hegtenis geneem op aanklag van crimen injuria en aanranding. Volgens Tshilate het polisiebeamptes Vrydag in Ueckermanstraat gepatrolleer toe hulle ŉ vrou gewaar het wat op haar selfoon gepraat het terwyl sy bestuur het. Volgens Tshilate het die polisiebeamptes die vrou aangespreek voor hulle verder gepatrolleer het naby die bank. Kort hierna het dieselfde vrou glo in die middel van die pad parkeer en die beamptes begin vloek. Die beamptes het glo aan die vrou gevra wat fout is waarna sy glo oor verskeie stopstrate gery het en voor die Heidelberg-polisiestasie stilgehou het. Tshilate het gesê die beamptes het die vrou by die polisiestasie ondervra. Sy het glo erg gevloek en een van die polisiebeamptes met ŉ vuis in die gesig geslaan. Die vrou is onmiddellik in hegtenis geneem en sal binnekort in die Heidelberg-landdroshof verskyn.